Psigiater getuig Susan Rohde se risiko vir selfdood was ‘genoeg’  Dr. Larissa Panieri-Peter. Foto: David Ritchie/ANA ŉ Forensiese psigiater het Maandag in die Wes-Kaapse hooggeregshof getuig dat Susan Rohde aan erge depressie gely het wat die risiko vir selfdood aansienlik verhoog het. Dr. Larissa Panieri-Peter, wat deur Jason Rohde se regspan aangestel is, het getuig dat sy verskeie mense, onder wie familielede, vriende en die Rohde-egpaar se sielkundige en huweliksberader, geraadpleeg het om inligting oor Susan in te win. Adv. Graham van der Spuy van Rohde se regspan wou by Panieri-Peter weet wat haar bevindings was waarna sy gesê het Susan het major depressie gehad en spesifiek aan angs en wispelturige buie gely. “Dit op sigself het haar risiko van selfdood aansienlik verhoog. Wat sy daardie naweek wou bereik, was om vir almal te wys dat sy en haar man gelukkig was en dat sy die stryd teen die minnares gewen het,” het Panieri-Peter getuig. Rohde het ŉ buite-egtelike verhouding met ŉ kollega gehad. “My gevolgtrekking is dat sy ŉ aantal kwesbaarhede voor die krisis gehad het. Sy was baie energiek en bedrywig. Sy het van nature nie baie geslaap nie en was in baie opsigte ŉ onseker persoon. Sy was ŉ perfeksionis en wou gehad het die wêreld moet die goeie kant van haar en haar gesin sien. Sy het nie dinge wat vir haar pynlik was met ander gedeel nie.” Panieri-Peter het verder getuig Susan was sosiaal geïsoleer ten opsigte van dinge wat vir haar pynlik was en het dalk genetiese risikofaktore vir die ontwikkeling van gemoedsversteurings gehad. Jason Rohde. Foto: Henk Kruger/ANA/African News Agency “In verband met die krisis wat plaasgevind het toe sy vasgestel het haar man het ŉ verhouding gehad, het sy volgens baie weergawes ŉ dramatiese verandering in houding en emosies getoon.” Panieri-Peter het voorts gesê die hof moet besluit wat daardie aand gebeur het aangesien sy nie self daar was nie, maar dat die risiko van selfdood, in psigiatriese terme en die inligting wat ingesamel is, “genoeg” was. Die Rohde-egpaar het die naweek van 22 tot 24 Julie 2016 Sotheby’s International Realty se jaarlikse geselligheid by dié wynlandgoed buite Stellenbosch bygewoon. Susan se liggaam is in die egpaar se hotelkamer gevind. Sy het aan ŉ elektriese koord gehang wat oor ŉ haak agteraan die badkamerdeur geglip was. Die staat voer aan Rohde het sy vrou vermoor en dit soos selfdood laat lyk terwyl die verdediging aanvoer Susan het haar eie lewe geneem. Die saak duur voort.